Peristil (Split)

Splitski Peristil je središnji gradski trg koji se nalazi ispred prvostolnice Sv. Dujma u Starom gradu u Splitu. Ujedno je i jedan od najstarijih sačuvanih trgova u Europi. Izvorni naziv bio je Pločata sv. Dujma. Čini ga peristil nekadašnje antičke Dioklecijanove palače, izgrađene na prijelazu iz 3. u 4. stoljeće. Arhitektura i značajke Izvorno, peristil (lat. peristylium) je unutrašnje dvorište otmjene grčke i rimske okruženo trijemom sa stupovima, bazenom u sredini i često urešeno kipovima. U kontekstu grada Splita i Dioklecijanove palače, Peristil je trg okružen trijemom sa stupovima. U vrijeme izgradnje nalazio se na glavnom kardinu (cardo) nekadašnje Dioklecijanove palače i u sjevernom se dijelu križao s njezinim glavnim dekumanom (decumanus). S bočnih strana je omeđen s dva reda stupova u korintskom stilu povezanih međusobno lukovima. Nekoliko stupova s južne strane su doneseni iz Egipta i izrađeni su od carskog porfirita, a vjeruje se da je od njega bio izrađen i Dioklecijanov sarkofag, koji se nalazio u današnjoj katedrali sv. Duje oktagonalnog oblika. Bočne strane pročelja su bile ukrašene dvjema sfingama od kojih se jedna i danas nalazi na trgu gotovo savršeno očuvana. Pročelje trga je podijeljeno u dva dijela: gornji vodi u Vestibul, a donji stepenicama u veličanstvene podrume palače. Pročelje koje vodi u Vestibul bilo je ukrašeno s tri kipa od kojih je jedan predstavljao cara Dioklecijana, drugi boga Jupitera dok treći je još uvijek nepoznanica. Protiron koji se nalazio s južne strane također je doprinosio važnosti Peristila, jer se s njega car Dioklecijan obraćao stanovnicima drugog dijela palače. Također, spajao je, zapravo odvajao, sjeverni dio palače za sluge, vojsku i slično od južnog dijela gdje je boravio car. S njegove su se zapadne strane nalazili krstionica (Jupiterov hram), te Venerin i Kibelin hram, te s istočne strane Dioklecijanov mauzolej, današnja katedrala. Povijest Središnji trg Dioklecijanove palače oblikovan je početkom 4. stoljeća kao reprezentativno središte carske rezidencije . Na njegovoj istočnoj strani nalazio se mauzolej rimskog cara Dioklecijana (284. – 305.), na zapadnoj Jupiterov hram, dok se na južnom dijelu nalazio reprezentativno ukrašeni Protiron, ulazak u careve privatne odaje. Nakon preobrazbe antičke rimske palače u srednjovjekovni grad Split, od 7. stoljeća, Peristil postaje katedralni trg i zadržava ulogu javnog prostora pred Splitskom katedralom, bivšim carskim mauzolejom. Gradska vijećnica se do 15. stoljeće nalazila na Peristilu, tako da je upravni život grada bio povezan s tim trgom. Budući da se na nasuprotnoj strani nalazila katedrala i crkveno središte grada nalazilo se uz sam prostor Peristila. Godine 1860. otvoren je prolaz od Peristila do morske obale koji je išao kroz podrume palače, odnosno supstrukcije carskog stana. Prolaz je opet bio zatvoren 1928. godine, da bi bio konačno opet otvoren početkom 1960-ih, kada je ujedno i spuštena razina Peristila na pretpostavljenu izvornu razinu. Dana 29. rujna 1929. godine na Peristilu je otkriven spomenik Grguru Ninskome, hrvatskom biskupu iz 10. stoljeća, rad kipara Ivana Meštrovića (1883. – 1962.) kojega je poklonio gradu Splitu, a stajao je tu sve do studenoga 1941. godine kada su ga talijanski okupatori uklonili i rastavljenoga ga odložili u dvorištu općinskih skladišta na obali. Godine 1954. ponovno je postavljen, ali ovaj put između sjevernih Zlatnih vrata Dioklecijanove palače i Gradskoga parka. U ranim popodnevnim satima dana 11. veljače 1943. godine mladi splitski antifašist i junak Ante Tonči Čerina (1927. – 1943.) izveo je atentat na Peristilu na Giovannija Sava († 1943.), zloglasnog glavnog fašističkog vođu u Splitu i teško ga ranio. Savo je podlegao ozljedama mjesec dana kasnije. Dana 3. lipnja 1944. godine stradale su u savezničkom bombardiranju Splita dvije susjedne zgrade na Peristilu, ali pukim slučajem bile pošteđene splitska katedrala i zvonik Sv. Duje. Godine 2020. otvoren je novi Muzej sakralne umjetnosti u palači Skočibučić-Lukaris na zapadnom rubu Peristila. Do tada je riznica splitske katedrale bila smještena iznad kora splitske katedrale. Kulturna događanja na Peristilu Koristi se kao prostor za važnija događanja u Palači te zbog svoje odlične akustike često služi kao prirodna pozornica i scena za mnoge glazbeno-scenske spektakle. Od njih je najpoznatija tradicionalna izvedba Verdijeve Aide za vrijeme Splitskog ljeta. Također, tijekom ljetnih mjeseci, pozornica je na kojoj se odvija izmjena rimske straže svakog dana u podne, a koja osim više kostimiranih pripadnika u ulozi rimskih vojnika, ukljućuje i kostimirane uloge cara Dioklecijana i njegove supruge Priske. Za vrijeme ljeta koristi se i Vestibul, iza Protirona, koji zbog svoje akustike ugošćuje članove domaćih splitskih klapa. Izvori Vanjske poveznice Jerko Marasović, Tomislav Marasović, Branimir Gabričević, Istraživanje i uređenje peristila Dioklecijanove palače u Splitu 1956.-1961. = Research and Reconstruction of Diocletian’s Palace Peristyle in Split 1956-1961 Arhivirana inačica izvorne stranice od 18. prosinca 2021. (Wayback Machine), bib.irb.hr Peristil (Peristyle) 2003-2013 – hrz.hr Galerija